ET Euroopa Liidu Teataja C 224/8

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti b kohase muutmistaotluse avaldamine

(2015/C 224/08)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

GARANTEERITUD TRADITSIOONILISE TOOTE SPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlus kooskõlas määruse (EL) nr 1151/2012 artikli 53 lõike 2 esimese lõiguga

„BELOKRANJSKA POGAČA”

ELi nr: SI-TSG-0107-01317 – 26.2.2015

1. Taotlejate rühm ja õigustatud huvi

Taotlejate rühma nimi: Društvo kmečkih žena Metlika Aadress: Mestni trg 24 SI-8330 Metlika SLOVENIJA Tel +386 31853385 E-post: dkz.metlika@gmail.com

Muudatuse taotluse esitas tootjarühm, kes on esitanud ka toote „Belokranjska pogača” registreerimise taotluse.

2. Liikmesriik või kolmas riik

Sloveenia

3. Tootespetsifikaadi osa, mida muutmine (muutmised) hõlmab (hõlmavad)

— ☐ Toote nimetus — ☒ Toote kirjeldus — ☒ Tootmismeetod — ☒ Muu: — Põllumajandustoote või toidu eripära — Spetsifikaadile vastavust kontrollivad ametiasutused või spetsifitseerimisasutused

4. Muudatus(t)e liik

— ☒ Registreeritud garanteeritud traditsioonilise toote spetsifikaadi muudatus, mis on määruse (EL) nr 1151/2012 artikli 53 lõike 2 neljanda lõigu kohaselt oluline.

5. Muudatus(ed)

1. Põllumajandustoote või toidu kirjeldus

Muudeti jahu määratlust. „Valge pehme jahu (tüüp 500)” asendati määratlusega „valge nisujahu”, kuna leiti, et taina omadused ei sõltu kasutatud jahu tüübist (pehme, sõre või mõlema segu). Jahu määratluse muutmist tuleb arvesse võtta ka spetsifikaadi ülejäänud teksti puhul.

Jäeti välja viide toote „Belokranjska pogača” pinnale tehtavate diagonaalsete sisselõigete kohta, selle asemel kasutatakse väljendit „sirgjoonelised sisselõiked”. Selliseid sisselõikeid on tehtud juba aastaid, kuid tootespetsifikaadis ei olnud seda nõuetekohaselt kirjeldatud. Sirgjoontega jagatakse toote „Belokranjska pogača” pind ruutudeks, mis võimaldab toodet lihtsamalt murda (varem moodustusid diagonaalsetest sisselõigetest toote pinnal rombid).

Parandus kehtib ka spetsifikaadi ülejäänud teksti puhul, kus osutatakse diagonaalsetele sisselõigetele.

2. Tootmismeetodi kirjeldus

Täpsustati iga koostisaine kaalu. Kasutada on lubatud nii värsket kui ka kuivpärmi. Leige vee koguse juurde lisati täiend „ligikaudu”. Sõnad „terve muna” asendati sõnaga „muna” ja lisati, et muna peab olema lahtiklopitud, sest seda kasutatakse toote pinna määrimiseks.

Punkti „Taina kergitamine” sõnastust lihtsustati, sest koostisainete kogused on nimetatud juba koostisainete loetelus.

Punktist „Taina segamine” jäeti välja järgmine osa: „samasse nõusse, kus seda segati ja kaetakse pealt kinni”. Sõltumata kasutatavast anumast on oluline, et taina maht suureneks kaks korda. Samasse punkti lisati võimalus segada tainast mehaaniliselt, et toodet „Belokranjska pogača” saaks toota ka pagaritöökodades.

Punkti „Taina valmistamine” lisati järgmine täpsustus: „või sobivale rasvainega määritud küpsetusalusele”, sest tainal võib lasta kerkida ning seda võib küpsetada ka muul küpsetusalusel.

Punkti „Munaga määrimine, koostisainete pealepuistamine ja sisselõigete tegemine” lisati selgitused toote pinnale tehtavate sisselõigete kohta, sest ainult sisselõigete abil tagatakse, et pärast küpsetamist saab toote korrapäraselt ruutudeks jagada.

Parandati viidet köömnete kohta – seda koostisainet ei tohi lisada lahtiklopitud munale, sest siis ei jaotu see toote pinnale ühtlaselt. Köömned tuleb puistata lahtiklopitud munaga kaetud tootele. Seejärel pintseldatakse toode veel kord munaga üle ja puistatakse sellele näputäis jämedat meresoola.

Punktis „Küpsetamine” nähti ette võimalus kohandada küpsetamistemperatuuri ja -aega vastavalt tootja poolt kasutatavale ahjule. Peamine on, et lõpptoode oleks läbiküpsenud ja vastaks allpool esitatud kirjeldusele. Küpsetamist kirjeldav lõik asendati järgmisega: „Toodet „Belokranjska pogača” küpsetatakse seni, kuni see on läbiküpsenud. Soovitav on küpsetada 200–220 °C juures 20–25 minutit. Küpsetamistemperatuuri ja -aega võib kohandada vastavalt kasutatavale ahjule.”

3. Põllumajandustoote või toidu eripära

Vastavalt punktis 1 (põllumajandustoote või toiduaine kirjeldus) esitatud selgitusele asendati kõnealuses punktis viide diagonaalsetele sisselõigetele viitega sirgjoonelistele sisselõigetele.

4. Spetsifikaadile vastavust kontrollivad ametiasutused või spetsifitseerimisasutused

Sloveenias on kolm sertifitseerimisasutust, kelle ülesandeks on hinnata toodete vastavust: Bureau Veritas d.o., Inštitut za kontrolo certificiranje v kmetijstvu gozdarstvu Maribor (Maribori põllumajandus- ja metsandussektori kontrolli- ja sertifitseerimisasutus) ning Inštitut za kontrolo certificiranje Univerze v Mariboru (Maribori ülikooli kontrolli- ja sertifitseerimisasutus).

GARANTEERITUD TRADITSIOONILISE TOOTE SPETSIFIKAAT

„BELOKRANJSKA POGAČA”

ELi nr: SI-TSG-0107-01317 – 26.2.2015

„Sloveenia”

1. Registreeritav nimetus

„Belokranjska pogača”

2. Toote liik

2.24. Leib, valikpagaritooted, koogid, kondiitritooted, küpsised ja muud pagaritooted

3. Registreerimise põhjused

3.1. Tegemist on tootega, mis

— ☒ on toodetud või töödeldud sellele tootele või toidule eriomasel traditsioonilisel viisil; — ☐ on toodetud traditsiooniliselt kasutatavatest toor- või koostisainetest.

Tootel „Belokranjska pogača” on pikk ajalugu ja selle retsepti on edasi antud põlvest põlve. Toote eripära tagavad mitte ainult retsepti kuuluvad koostisained, vaid ka valmistamismeetod ja välimus. Toote „Belokranjska pogača” pinnale on tehtud sirgjoonelised sisselõiked, mis võimaldavad toodet pärast küpsetamist murda.

3.2. Tegemist on nimetusega, mis

— ☒ on traditsiooniliselt kasutusel asjaomase toote kohta; — ☐ väljendab toote traditsioonilist iseloomu või eripära.

Nimetus „Belokranjska pogača” ei väljenda toote eripära, kuid mitmesuguste allikate kohaselt kasutatakse seda traditsiooniliselt kõnealuse toote kirjeldamisel.

4. Toote kirjeldus

4.1. Toote kirjeldus, mida punktis 1 esitatud nimetus tähistab, sh selle peamised füüsikalised, keemilised, mikrobioloogilised ja organoleptilised omadused, mis näitavad toote eripära (käesoleva määruse artikli 7 lõige 2)

Toode „Belokranjska pogača” on lame ümmargune leib, mida valmistatakse traditsioonilise retsepti kohaselt. Selle koostisained on valge nisujahu ja leige vesi, millele on lisatud soola ja pärmi. Toode „Belokranjska pogača” on ümara kujuga, selle läbimõõt on umbes 30 cm ning toote paksus on keskosas 3–4 cm ja servades 1–2 cm. Toote pinnale tehakse 4 cm vahedega sirgejoonelised sisselõiked, mis ristudes moodustavad ruudustiku. Toode määritakse lahtiklopitud munaga ning sellele puistatakse köömneid ja jämedat soola. Pärast küpsetamist on toote pealiskoorik sile ja õhumullideta ning tootel on tugev köömne ja soola lõhn ja maitse.

Kõige paremini maitseb leib soojalt. Leiba ei lõigata, vaid murtakse pealispinna sisselõikeid pidi.

4.2. Punktis 1 esitatud nimetusega toote tootmismeetodi kirjeldus, mida tootjad peavad järgima, sealhulgas asjakohasel juhul tooraine või kasutatavate koostisainete laad ja omadused, ning toote valmistamisviisi kirjeldus (käesoleva määruse artikli 7 lõige 2)

Koostisained:

500 g valget nisujahu

3 dl leiget vett

2 tl soola (15 g)

20 g värsket pärmi või 7 g kuivpärmi

1/2 tl suhkrut (6 g)

1 lahtiklopitud muna leiva määrimiseks

näputäis köömneid (2 g)

näputäis jämedat meresoola (7 g)

Taina valmistamine:

Taina kergitamine:

Pärm, 3 spl valget nisujahu, 1/2 dl leiget vett ja suhkur segatakse, kuni moodustub ühtlane mass, mis jäetakse seisma kuni selle kahekordseks paisumiseni.

Taina segamine:

valgest nisujahust, leigest veest ja pärmist koosnevat segu segatakse 8–10 minutit või kuni saadakse sile ja elastne tainas, mis ei kleepu käte külge. Tainal lastakse seista seni, kuni selle maht paisub kahekordseks. Tainast võib segada ka mehaaniliselt.

Toote „Belokranjska pogača” valmistamine:

Kerkinud tainas asetatakse rasvainega määritud küpsetusalusele ning vormitakse selliselt, et selle läbimõõt on umbes 30 cm ja paksus 1–2 cm, õhenedes äärte poole. Tainas ei tohi ulatuda küpsetusaluse äärteni ning see peab olema keskelt kõrgem.

Munaga määrimine, koostisainete pealepuistamine ja sisselõigete tegemine:

Kui tainas on ette valmistatud, tehakse sellele umbes 4 cm vahedega sügavad (kuni vormi põhjani ulatuvad) sirgjoonelised sisselõiked ülevalt alla ja seejärel vasakult paremale. Mõlemas suunas tehakse seitse sisselõiget – üks keskele ja kolm kummalegi poole. Taina pind määritakse lahtiklopitud munaga, puistatakse sellele köömneid ja määritakse veel kord munaga. Seejärel puistatakse tainale näputäis jämedat meresoola.

Küpsetamine:

Toodet „Belokranjska pogača” küpsetatakse seni, kuni see on läbiküpsenud. Soovitav on küpsetada 220–220 °C juures 20–25 minutit. Küpsetamistemperatuuri ja -aega võib kohandada vastavalt kasutatavale ahjule.

Toode „Belokranjska pogača” küpsetatakse kergelt pruuniks, selle pealispind peab olema värvilt ühtlane ja krõbe ning õhumullideta. Seest peab toode olema ühetaoline, sisu ei tohi olla veejälgede, soola või jahutükkidega ega nätske. Keskel peab toote kõrgus olema 3–4 cm ning äärtel 1–2 cm. Köömned ja sool tuleb peale puistata ühtlaselt. Tootel „Belokranjska pogača” peab olema iseloomulik köömne ja soola lõhn ja maitse.

4.3. Peamiste elementide kirjeldus, mis määravad kindlaks toote traditsioonilised omadused (käesoleva määruse artikli 7 lõige 2)

Toodet „Belokranjska pogača” on valmistatud põlvest põlve ning sellest on saanud Beli Krajina kaitstud traditsiooniline toode. On põhjust arvata, et selle tõid kaasa uskokid, kes seadsid end sisse Gorjanci mäestiku Bela Krajina poolsetel nõlvadel.

Toote „Belokranjska pogača” kohta on nii suulisi kui ka kirjalikke tõendeid, viimaseid leidub siiski palju harvemini.

Dolenjskast pärit tuntud sloveeni folkloorikoguja, kirjanik ja rännumees Janez Trdina külastas meeleldi seda piirkonda, ta tundis Gorjanci mägede päikeselisemal küljel elava rahva tavasid ja kirjutas neist. Toodet „Belokranjska pogača” on nimetatud tema 1882. aastal ilmunud raamatus „Bajke in povesti o Gorjancih” (Lugusid ja jutustusi Gorjanci mägedest).

Metlikast pärit folkloorikoguja ja keeleteadlane Ivan Navratil on kirjutanud rahvalaulust, mida lapsed laulsid majast majja käies ja „rohelist Jurit” kutsudes (Zeleni Jurij, kevade ja looduse tärkamisega seotud mütoloogiline kuju): „dajte mu pogače, da mu noga poskače” („andke talle pogača’t, et kevad kiiremini tuleks”). Oma raamatus „Kresovanje v Metliki” (Jaanipidu Metlikis)(1849) kirjeldab ta lamedat nisuleiba, mida kohalikud kutsuvad pogača’ks.

Toodet „Belokranjska pogača” mainitakse ka L. Simeonoviči koostatud Jugoslaavia köögi entsüklopeedias „Enciklopedija jugoslovanske kuhinje” (1967).

Etnoloog M. Balkovec, kes töötas Bela Krajina muuseumis Metlikas, viitab 1994. aastal tootele „Belokranjska pogača” teoses „Etnološka topografija slovenskega etničnega ozemlja – 20. stoletje” (Sloveenia etnilise territooriumi topograafia 20. sajandil).

Ksenja Vitkovič Khalil kasutab oma raamatus „Nerajska prehrana” (Veliki Nerajeci piirkonna toidud)(1999) toote „Belokranjska pogača” iseloomustamiseks sõna „rustikaalne”. Tootele „Belokranjska pogača” viidatakse ka entsüklopeedias „Leksikon Cankarjeve založbe” (Cankari kirjastuse entsüklopeedia) (1973) ja Minke Vasičeve kokaraamatus „Dobra kuharica” (Hea kokk) (1902).

Pogača on kohalik toode, millel on Bela Krajinas pikk ajalugu ning on seal põlvest põlve laual olnud. Oma pere tarbeks leiba küpsetavad koduperenaised tegid lastele alati ka pogača’t, mida lapsed said süüa soojalt, samal ajal kui ülejäänud leivategu jahtuma pandi.

Ka tänapäeval on pogača väga laialt levinud. Perenaised küpsetavad seda endiselt ja pakuvad külalistele. Seda pakutakse ka turismitaludes külaliste saabudes. Samuti pakutakse leiba veini kõrvale. Vanemad inimesed teavad rääkida, et pogača imab veini ja seega ei jää joojad purju.

(1) ELT L 343, 14.12.2012, lk 1.